L'Agència Europea de Substàncies i Mescles Químiques (ECHA), a través del seu Fòrum d'intercanvi d'informació relativa al compliment de la normativa, impulsa diversos projectes d'inspecció per tal d'harmonitzar la implementació dels Reglaments REACH i CLP en l'àmbit europeu.
Els objectius d'aquests projectes són: aconseguir un compliment harmonitzat de la normativa en l'Espai Econòmic Europeu; informar i assessorar les empreses responsables del compliment de la normativa; i promoure la col·laboració entre les autoritats responsables del control dels diferents països.
Catalunya participa en la implementació de diversos d'aquests projectes europeus, la coordinació dels quals la du a terme el Ministeri de Sanitat, Serveis Socials i Igualtat.
En el seu desenvolupament a Catalunya hi participen, de manera coordinada, els departaments de Salut; de Territori i Sostenibilitat; de Treball, Afers Socials i Famílies, i l'Agència Catalana del Consum.
Aquest és el projecte de preregistre i registre de substàncies en fase transitòria i fitxes de dades de seguretat.
Aquest projecte es va dur a terme durant els anys 2009 i 2010 amb l'objectiu de verificar el compliment de les obligacions dels fabricants i importadors de preregistrar i/o registrar les substàncies i de complir alguns aspectes relacionats amb les fitxes de dades de seguretat.
Del resultat de les visites es va concloure que les empreses van preregistrar més substàncies de les que calia i es van detectar algunes incidències en les fitxes de dades de seguretat.
L' informe d'aquest primer projecte a Europa indica que es van trobar incompliments en el 22% de les empreses inspeccionades relacionats, principalment, amb la manca de preregistre o registre de les substàncies, amb la manca de fitxes de dades de seguretat o amb la llengua i els apartats obligatoris de les fitxes de dades de seguretat.
Aquest és el projecte d'aplicació de les obligacions dels usuaris intermedis.
Aquest projecte es va portar a terme durant els anys 2011 i 2012 amb l'objectiu de verificar el compliment de les obligacions dels usuaris intermedis relacionades amb el reglament REACH.
El projecte es va centrar en els formuladors de mescles i es van verificar les obligacions d'informació en la cadena de subministrament, la coherència de l'etiquetatge i la situació de registre i notificació de les substàncies utilitzades.
A Catalunya es van visitar 5 empreses del sector de fabricació de pintures i es van detectar algunes incidències relacionades amb l'etiquetatge i amb la comunicació d'informació en la cadena de subministrament.
Les conclusions de l' informe publicat per l'ECHA sobre el desenvolupament del projecte a escala europea indiquen que es van detectar incompliments de la legislació en un 67% de les empreses supervisades.
Les incidències principals van estar relacionades amb la manca de registre i de notificació de substàncies i amb una qualitat deficient de la informació de les fitxes de dades de seguretat.
Aquest és el projecte de control del compliment de les obligacions de registre de fabricants, importadors i representants exclusius en col·laboració amb les autoritats duaneres.
Aquest projecte es va dur a terme durant els anys 2013 i 2014 amb l'objectiu de verificar les obligacions de registre, les obligacions específiques dels representants exclusius i de recollir informació dels usuaris intermedis importadors.
El projecte, que es va desenvolupar en dues fases, es va centrar en les obligacions de fabricants, importadors, representants exclusius i reimportadors.
A Catalunya es van visitar 10 empreses i es van supervisar 45 substàncies.
Es va detectar algun incompliment relacionat amb les funcions específiques dels representants exclusius i una incidència pel que fa a la titularitat incorrecta del registre d'una de les substàncies revisades.
En l' informe de l'ECHA sobre aquest projecte es va concloure que un 13% de les empreses inspeccionades en el conjunt de països que hi van participar van presentar incompliments de les obligacions de registre.
El tipus d'empreses que van presentar més incompliments van ser els representants exclusius.
Aquest projecte es va dur a terme durant el primer semestre del 2015 amb l'objectiu de comprovar el compliment de la prohibició de comercialització i ús de substàncies de l'annex XIV del REACH després de la data d'expiració.
Aquest primer projecte es va centrar en la comprovació de la prohibició de comercialització i ús del MDA i de l'almesc de xilè amb posterioritat al 21 d'agost de 2014.
A Catalunya es van visitar 9 empreses i no es van detectar incidències relacionades amb l'objectiu d'aquest projecte.
En l'àmbit europeu l' informe publicat per l'ECHA indica que es van detectar incompliments en 3 de les 235 visites realitzades.
Aquest projecte es va dur a terme durant el segon trimestre de 2015.
L'objectiu principal va ser comprovar els requisits d'envasament segur establerts en el Reglament CLP pel que fa a l'obligació de disposar de tancaments de seguretat per a infants i advertències tàctils de determinats productes perillosos destinats al públic en general.
Es van detectar incompliments per manca de tancaments de seguretat en 2 dels productes i 3 dels productes disposaven d'un certificat del tancament de seguretat no acreditat.
En l' informe de l'ECHA sobre aquest projecte es va concloure que el nivell d'incompliment dels requeriments d'envasament segur és elevat ja que un 29% dels productes inspeccionats van presentar algun incompliment respecte als tancaments de seguretat i les advertències tàctils.
Aquest projecte es va dur a terme durant el primer semestre del 2016 amb l'objectiu de comprovar el compliment de la prohibició de comercialització i ús de substàncies de l'annex XIV del REACH després de la data d'expiració corresponent.
Aquest segon projecte es va centrar en la comprovació de la prohibició de comercialització i ús de 12 substancies amb data d'expiració al 2015.
A Catalunya es van supervisar 8 empreses i un total de 17 substàncies.
Com a resultat de l'activitat inspectora es va detectar un incompliment relacionat amb la comercialització d'1 substància de l'annex XIV de REACH després de la data d'expiració establerta.
En l'àmbit europeu, l' informe publicat per l'ECHA indica que es van detectar incompliments en 12 de les 802 inspeccions realitzades.
Aquest és el projecte per al control de les restriccions que es va dur a terme en el segon semestre de 2016 amb l'objectiu d'avaluar el compliment de determinades restriccions establertes en l'annex XVII del reglament REACH.
A Catalunya es van supervisar 11 productes i es va detectar un incompliment de les condicions de restricció establertes per al toluè en una pintura en esprai destinada al públic en general.
Aquest projecte es va dur a terme durant l'any 2017 amb l'objectiu de comprovar si la informació que es dóna dels productes químics perillosos que es comercialitzen per internet s'adapta als requeriments establerts en el Reglament CLP.
A Catalunya es van supervisar 8 productes en venda per internet, 6 dels quals van presentar incompliments de la normativa atès que la seva publicitat no presentava la informació sobre els perills indicats a l'etiqueta.
En l'àmbit europeu, l'informe publicat per la ECHA indica que es van fer 1314 revisions i que es van detectar incompliments en un 82% dels casos.
Aquest és el projecte sobre fitxes de dades de seguretat ampliades, escenaris d'exposició, mesures de gestió del risc i condicions operatives que es va dur a terme durant l'any 2017 amb l'objectiu d'avaluar el compliment de cada actor de la cadena de subministrament respecte a la comunicació de la informació per a l'ús segur de les substàncies.
A Catalunya es van visitar 5 empreses amb diferents rols (fabricants, usuaris intermedis o usuaris industrials) amb l'objectiu de comprovar si es van elaborar els escenaris d'exposició corresponents a determinades substàncies seleccionades dins el grup de dissolvents orgànics; i valorar-ne la comunicació i implementació de les condicions operatives i les mesures de gestió dels riscos establertes en els escenaris d'exposició.
En el marc de les visites realitzades, no es van detectar incidències remarcables relacionades amb l'objectiu del projecte.
L' informe publicat per l'ECHA sobre el desenvolupament del projecte a escala europea conclou que les empreses disposen de sistemes per a comunicar l'ús segur de les substàncies a través de la cadena de subministrament, però la qualitat de la informació ha de millorar substancialment.
Durant el projecte es van realitzar 898 inspeccions en els països participants i un 18% de les empreses visitades van presentar incompliments d'algun dels aspectes valorats en el projecte.
Aquest és el projecte sobre classificació i etiquetatge de mescles que es va dur a terme durant l'any 2018 amb l'objectiu d'avaluar el compliment del Reglament CLP pel que fa a la classificació, l'etiquetatge i l'envasament de mescles perilloses i el compliment dels requisits del Reglament REACH d'incloure les dades de classificació i etiquetatge en les fitxes de dades de seguretat de les mescles.
A Catalunya es van visitar 16 empreses i es van supervisar un total de 52 productes químics.
En el marc de les visites realitzades, es van detectar incidències en 11 de les empreses visitades relacionades principalment amb deficiències en la classificació, les etiquetes i les FDS.